
ព្រះរាជាណាចក្រកម្ពុជា

ជាតិ​ សាសនា ព្រះមហាក្សត្រ



សកលវិទ្យាល័យភូមិន្ទនីតិសាស្ដ្រ និងវិទ្យាសាស្ដ្រសេដ្ឋកិច្ច

ROYAL UNIVERSITY OF LAW AND ECONOMICS

**កិច្ចស្រាវជ្រាវ**

**ប្រធានបទ: តុលាការព្រហ្មទណ្ឌអន្ដរជាតិ(ICC)**

ស្រាវជ្រាវនិងរៀបរៀងដោយៈ

ក្រុមនិស្សិតនៃថ្នាក់ P3C04 ឈ្មោះ៖

1.រស់ វណ្ណា 2. ហេង សុផាកន្និកា

3. ង៉ូវ ស៊ាវម៉ី 4. ស៊ីណាត​ មុនីសិរីណាន់

5. ឈាន ធី ណា 6. ឡេង រតនៈ

7. ហេង សំណាង 8. សុខុម ស្រីពេជ្រ

ក្រុមទី២:

- ​​សាស្ត្រាចារ្យណែនាំ​ ​​ : ពេជ្រ​ សីហា

- ថ្នាក់បរិញ្ញាប័ត្រ​ : រដ្ឋបាលសាធារណៈ

ឆ្នាំសិក្សា: ២០២២-២០២៣

មាតិកា

1. សេចក្ដីផ្ដើម
2. ប្រវត្ដិនៃតុលាការព្រហ្មទណ្ឌអន្ដរជាតិ

១.ការវិវត្តក្រោយសង្គ្រាមលោកលើកទី ២

២.ការវិវត្តក្រោយសង្គ្រាមត្រជាក់

៣. ការចរចានិងសន្និសីទទីក្រុងរ៉ូមឆ្នាំ ១៩៩៨

៤. ការចាប់កំណើតឡើងរបស់តុលាការព្រហ្មទណ្ឌអន្តរជាតិ

1. លក្ខណ:ពិសេសនៃតុលាការ​ព្រហ្មទណ្ឌ​អន្តរជាតិ
2. សេចក្ដីសន្ដិដ្ឋាន
3. សេចក្ដីផ្ដើម

តុលាការព្រហ្មទណ្ឌអន្តរជាតិ ត្រូវបានបង្កើតឡើងជាផ្លួវការក្នុងឆ្នាំ២០០២ ដើម្បីទទួលភារកិច្ចដោះស្រាយសំណុំរឿងឧក្រិដ្ឋកម្មអន្តរជាតិធំៗ រួមទាំង បទប្រល័យពូជសាសន៍ ផងដែរ ។ តុលាការព្រហ្មទណ្ឌអន្ដរជាតិ(International Criminal Court​​​) គឺជាតុលាការឯករាជ្យ និង អចិន្ត្រៃយ៍ដែលត្រូវបានបង្កើតឡើងដោយសហគមន៍អន្តរជាតិនៃរដ្ឋនានារួមគ្នាបង្កើតឡើងស្របតាមលក្ខន្តិកៈក្រុងរ៉ូម (Rome Statute)។វត្តមាន​នៃ​ស្ថាប័ន​យុត្តិធម៌​មួយ​នេះ​បង្ហាញ​ឲ្យ​ឃើញ​ពី​ការវិវត្ត​យ៉ាង​រហ័ស​នៃ​វិស័យ​ច្បាប់​អន្តរជាតិ ហើយតុលាការព្រហ្មទណ្ឌអន្តរជាតិ(ICC) មានទីតាំងនៅទីក្រុងឡាអេ (Hague) ប្រទេសហុល្លង់។



តុលាការព្រហ្មទណ្ឌអន្តរជាតិ នៅទីក្រុងឡាអេ

1. ប្រវត្ដិនៃតុលាការព្រហ្មទណ្ឌអន្ដរជាតិ

នៅថ្ងៃទី ១ ខែកក្កដា ឆ្នាំ ១៩៩៨ លក្ខន្តិកៈក្រុងរ៉ូម ស្តីពីការបង្កើតតុលាការព្រហ្មទណ្ឌអន្តរជាតិ (ICC) ត្រូវបានអនុម័តក្នុងសន្និសីទទីក្រុងរ៉ូម ប៉ុន្តែលិខិតបទដ្ឋានអន្តរជាតិនេះចូលជាធរមានជាផ្លូវការក្នុង ឆ្នាំ ២០០២ ។ ការបង្កើតបាននូវតុលាកាអចិន្ត្រៃយ៍នេះ ត្រូវបានគេចាត់ទុកថាជា ជំហានចំបងមួយក្នុងការវិវត្ត នៃច្បាប់ព្រហ្មទណ្ឌអន្តរជាតិក៏ដូចជា ការបង្កើតយន្តការក្នុងការបញ្ចប់វប្បធម៌និរទណ្ឌភាពដោយនាំបុគ្គលប្រព្រឹត្តអំពើសាហាវឃោឃៅដូចជា ប្រល័យពូជសាសន៍ រំលោភបំពានសិទ្ធិមនុស្សធ្ងន់ធ្ងរនិង បំពានច្បាប់សង្គ្រាមមកទទួលទោសចំពោះមុខច្បាប់ ។

ទោះជាតុលាការអចិន្ត្រៃយ៍នេះត្រូវបានគេចាត់ទុកជាជំហានយ៉ាងសំខាន់ក្នុងវិស័យច្បាប់អន្តរជាតិយ៉ាងណាក្តីគេមិនអាចភ្លេចបានកេរដំណែលរបស់តុលាការចំពោះកិច្ច (ad hoc Tribunal) មួយចំនួន ដូចជា តុលាការលីបហ្ស៊ិក (Leipzig)​និងអ៊ីស្តង់ប៊ុលដែល កាត់ក្តីបុគ្គលក្រោយសង្គ្រាមលោកលើកទី១ តុលាការនូរេមប៊ឺ​​ក (Nuremberg) និងតូក្យូក្រោយសង្គ្រាមលោកលើកទី ២ ក៏ដូចជា តុលាការព្រហ្មទណ្ឌអន្តរជាតិសម្រាប់អតីតរដ្ឋយូហ្កោស្លាវី (ICTY) និង តុលាការព្រហ្មទណ្ឌអន្តរជាតិសម្រាប់រវ៉ាន់ដា (ICTR) ។

១. ការវិវត្តក្រោយសង្គ្រាមលោកលើកទី ២

ក្រោយសង្គ្រាមលោកលើកទី ២ បញ្ចប់ទៅនិងមានការអនុម័តអនុសញ្ញាប្រឆាំងអំពើប្រល័យពូជសាសន៍ក្នុងឆ្នាំ ១៩៤៨ អង្គមហាសន្និបាតនៃអង្គការសហប្រជាជាតិបានស្នើឲ្យគណៈកម្មាធិការច្បាប់អន្តរជាតិ (International Law Commission ) របស់អង្គការនេះសិក្សាពីលទ្ធភាពនិងការចង់បង្កើតតុលាការអន្តរជាតិអចិន្ត្រៃយ៍មួយក្នុងការជំនុំជម្រះបទល្មើសនិងអំពើឃោឃៅ ។ អត្ថបទព្រាងនៃតុលាការអចិន្ត្រៃយ៍មួយត្រូវបានរៀបចំឡើង ប៉ុន្តែនៅឆ្នាំ ១៩៥០ អង្គមហាសន្និបាតសម្រេចផ្អាកដំណើរការនេះរហូតដល់គេអាចកំណត់និយមន័យបទល្មើស ព្រហ្មទណ្ឌឈ្លានពាននិងសម្រេចឲ្យរួចរាល់នូវសេចក្តីព្រាងស្តីពីបទល្មើសប្រឆាំងសន្តិភាព និងសន្តិសុខនៃមនុស្សជាតិ ( Code of Offences against Peace and Security of Mankind) ។ មិនតែប៉ុណ្ណោះ គោលបំណងក្នុងការបង្កើតតុលាកាអចិន្ត្រៃយ៍មួយក៏ត្រូវបានផ្អាកបន្តទៀតដោយសារតែសង្គ្រាមត្រជាក់ ។

ក្នុងអំឡុងពេលនោះគំនិតផ្តួចផ្ដើមបង្កើតតុលាការកាត់ទោសក្នុងកម្រិតអន្តរជាតិពុំទទួលបានការគាំទ្រជាសកលឡើយ ដ្បិតអីប្រទេសស្ថិតក្នុងប៉ូលទាំងពីរគឺ ទាំងប៉ូលសេរី និង កុម្មុយនីស្តគិតថាគេនឹងអាចប្រើតុលាការអន្តរជាតិ ជាឧបករណ៍សម្រាប់ឃោសនានយោបាយ ។ ក្នុងអំឡុងពេលនោះការយកចិត្តទុកដាក់លើវិស័យព្រហ្មទណ្ឌត្រូវបានបង្វែរទៅលើតុលាការជាតិរួមមានទាំង កិច្ចការសហប្រតិបត្តិការរវាង រដ្ឋ និង រដ្ឋ ក្នុងការធ្វើបត្យាប័នក៏ដូចជា ជួយគ្នាទៅវិញទៅមកក្នុងវិស័យច្បាប់ ។

២.ការវិវត្តក្រោយសង្គ្រាមត្រជាក់


នៅឆ្នាំ ១៩៨៩ ប្រទេសតូចមួយក្នុងតំបន់អាមេរិកឡាទីន គឺប្រទេសទ្រីនីដាដ និង តូបាហ្គោ (Trinidad and Tobago) បានដាក់សំណើរទៅអង្គការសហប្រជាជាតិ ដើម្បីបង្កើតតុលាការព្រហ្មទណ្ឌអន្តរជាតិមួយ ។ បញ្ហាដែលប្រទេសទ្រីនីដាដ និង តូបាហ្គោ បារម្ភនៅពេលនោះ គឺការកាត់ទោសជាអន្តរជាតិនូវបទល្មើសជួញដូរគ្រឿងញៀនប៉ុណ្ណោះ ។ ឆ្លើយតបទៅនឹងសំណើរបស់ប្រទេសទ្រីនីដាដ និង តូបាហ្គោ មហាសន្និបាតអង្គការសហប្រជាជាតិបានស្នើសុំឲ្យគណៈកម្មាធិការច្បាប់អន្តរជាតិរៀបចំសេចក្តីព្រាងស្តីពីលក្ខន្តិកៈនៃ តុលាការ ។ គណៈកម្មការច្បាប់អន្តរជាតិរបស់អង្គការសហប្រជាជាតិបានឆ្លើយតបយ៉ាង ឆាប់រហ័សទៅនឹងសំណើនេះដោយរៀបចំសេចក្តីព្រាងស្តីពីលក្ខន្តិកៈនៃតុលាការនៅឆ្នាំ ១៩៩៤ ។

ហើយការសម្រេចបានសេចក្តីព្រាងនេះ គឺចំពេលវេលាដែលសង្គ្រាមត្រជាក់បានផុតរលត់បាត់ហើយវាក៏បានបង្កើតឲ្យមានបរិយាកាសសមស្របមួយដែលអនុញ្ញាតឲ្យសហគមន៍អន្តរជាតិអាចជជែកវែកញែកពេញលេញលើបញ្ហានេះ ។ វាក៏បើកផ្លូវឲ្យសហគមន៍អន្តរជាតិគិតគូរឡើងវិញដែរ ពីការជំនុំជម្រះក្តីព្រហ្មទណ្ឌអន្តរជាតិ ។ ទីមួយគឺដោយសារតែការមើលឃើញពីអំពើប្រល័យពូជសាសន៍មួយចំនួនដែលកើតឡើងដូចជា នៅកម្ពុជា រវ៉ាន់ដា និង ទីម័រខាងកើត ។ ឯកត្តាមួយទៀតនោះ គឺសហគមន៍អន្តរជាតិចាប់ផ្តើមយកចិត្តទុកដាក់លើការពង្រឹងច្បាប់សិទ្ធិមនុស្សអន្តរជាតិ និងច្បាប់មនុស្សធម៌អន្តរជាតិ។

៣. ការចរចានិងសន្និសីទទីក្រុងរ៉ូមឆ្នាំ ១៩៩៨

ឆ្នាំបន្ទាប់មកអង្គមហាសន្និបាតនៃអង្គការសហប្រជាជាតិបានបង្កើតគណៈកម្មការរៀបចំ (Preparatory Committee) មួយ ដើម្បីសិក្សានិងបំពេញបន្ថែមលើអត្ថបទសេចក្តីព្រាងស្តីពីលក្ខន្តិកៈនៃតុលាការដែលរៀបរៀងដោយគណៈកម្មាធិការច្បាប់អន្តរជាតិ ។ ស្ថាប័នមួយនេះរៀបរៀងបន្ថែមលក្ខន្តិកៈតុលាការក៏ដូចជា ទទួលយកសេចក្តីស្នើផ្សេងទៀតរាប់រយ ។ ឯកសារព្រាងដែលរៀបចំដោយគណៈកម្មាធិការខាងលើត្រូវបានប្រើប្រាស់ជាមូលដ្ឋានក្នុងការចចារក្នុងឱកាសសន្និសីទទីក្រុងរ៉ូម ។ ហើយការចចារលើសេចក្តីព្រាងស្តីពីលក្ខន្តិកៈនៃ តុលាការព្រហ្មទណ្ឌអន្តរជាតិដែលមានការចូលរួមពីរដ្ឋចំនួន ១៤៨ បានអូសបន្លាយពេលអស់៥ សប្តាហ៍ពោលពីថ្ងៃ ១៥ ខែមិថុនា ដល់ថ្ងៃទី១៧ ខែកក្កដា ឆ្នាំ ១៩៩៨ ។

ក្រៅតែពីរដ្ឋចំនួន ១៤៨ គេក៏ឃើញមានវត្តមានអង្គការក្រៅរដ្ឋាភិបាលអន្តរជាតិដូចជា គណៈកម្មការកាកបាទក្រហមអន្តរជាតិ (ICRC) អង្គការលើកលែងទោសអន្តរជាតិ (Amnesty International ) ក៏ដូចជា អង្គការសិទ្ធិមនុស្ស និងអង្គការមនុស្សធម៌ដទៃទៀត ។ អង្គការទាំងនេះដើរតួនាទីយ៉ាងសំខាន់ក្នុងការជំរុញការចចារ និងបញ្ចុះបញ្ចូលបណ្តារដ្ឋនានាក្នុងដំណាក់កាលចចារទាំងនោះផងដែរ ។



សន្នីសិទទីក្រុងរ៉ូម ឆ្នាំ១៩៩៨

រដ្ឋចំនួន ៦០ មានគំនិតប្រហាក់ប្រហែលគ្នាក្នុងការគាំទ្រការបង្កើតតុលាការដោយជួយជ្រោមជ្រែងដំណើរការចចារក៏ដូចជា ស្នើឡើងចំណុចលម្អិតក្នុងអត្ថបទព្រាងយកមកចចារ ។ សហភាពអឺរ៉ុបចលនាមិនចូលបក្សសម្ព័ន្ធ និងសហគមន៍អភិវឌ្ឍន៍អាហ្វ្រិកខាងត្បូង(Southern African Development Community) ក៏ស្ថិតក្នុងចំណោមក្រុមដែលជួយសម្របសម្រួលការចចារលើបញ្ញត្តិមួយចំនួនដូចគ្នាក្នុងលិខិតបទដ្ឋានគតិយុត្តនេះដែរ ។ ក្រៅពីនេះបណ្តាប្រទេសអាហ្រ្វិកក៏បានដើរតួនាទីយ៉ាងសំខាន់ក្នុងការបង្កើតតុលាការនេះដែរ ។ ជាក់ស្តែងអ្នកការទូតមកពីបណ្តាប្រទេសអាហ្វ្រិកមានវត្តមាននៅក្នុងគ្រប់គណៈកម្មការទាំងអស់នៃការចចារកន្លងមក ។

ចំណែកប្រទេសអាហ្វ្រិកខ្លះក៏កាន់កាប់តំណែងអនុប្រធានចំនួន ៨ ក្នុងចំណោមតំណែងអនុប្រធានចំនួន ៣១ នៃសន្និសីទ និងមានកាន់តំណែងជាប្រធាននៃគណៈកម្មការព្រាងទៀត ។មិនតែប៉ុណ្ណោះមុននឹងសន្និសីទបានចាប់ផ្តើមសហគមន៍អភិវឌ្ឍអាហ្វ្រិកខាងត្បូងដែលមានប្រទេសចំនួន ១៦ បានជួបប្រជុំគ្នានៅទីក្រុងដាកា ប្រទេសសេណេហ្គាល់ ដោយបានចេញសេចក្តីប្រកាសគាំទ្រនិង លើកឡើងពីសារសំខាន់ នៃតុលាការមួយនេះតាមរយៈការចេញសេចក្តីប្រកាសស្តីពីការបង្កើតតុលាការព្រហ្មទណ្ឌអន្តរជាតិ (Declaration on the Establishment of the International Criminal Court) ថែមទៀតផង ។

៤. ការចាប់កំណើតឡើងរបស់តុលាការព្រហ្មទណ្ឌអន្តរជាតិ

នៅថ្ងៃទី ១៧ ខែមិថុនា ឆ្នាំ ១៩៩៨ បន្ទាប់ពីបានចចារវែកញែកលើអត្ថបទនៃលក្ខន្តិកៈរបស់តុលាការចប់សព្វគ្រប់ហើយ ។ សេចក្តីព្រាងស្តីពីលក្ខន្តិកៈរបស់តុលាការព្រហ្មទណ្ឌអន្តរជាតិត្រូវបានដាក់ឲ្យបោះឆ្នោតអនុម័ត ។ ក្នុងចំណោមប្រទេស ១៤៨ ដែលចូលរួមមានប្រទេសចំនួន ១២០ បានបោះឆ្នោតគាំទ្រ ៧ ប្រឆាំងនិង ២១ អនុបវាទ ។ ចំណែកចិន អ៊ីរ៉ាក់ កាតា អ៊ីស្រាអែល និង សហរដ្ឋអាមេរិក នាំគ្នាបោះឆ្នោតប្រឆាំងសេចក្តីព្រាងនេះ ។



រដ្ឋមន្ត្រីការបរទេសអ៊ីតាលី ចុះហត្ថលេខាលើលក្ខន្តិកៈក្រុងរ៉ូម ឆ្នាំ១៩៩៨

ក្រោយការចចារ​តុលាការព្រហ្មទណ្ឌ​អន្តរជាតិមានបទល្មើសព្រហ្មទណ្ឌអន្តរជាតិមួយដូចជា បទឧក្រិដ្ឋកម្មប្រល័យពូជសាសន៍ បទឧក្រិដ្ឋកម្មប្រឆាំងមនុស្សជាតិ និងបទឧក្រិដ្ឋកម្មសង្គ្រាម​​ ក៏ដូច​គ្នា​នឹង​តុលាការ​ខ្មែរក្រហម​​ដែរ គឺយុត្តាធិការ​របស់​តុលាការព្រហ្មទណ្ឌ​អន្តរជាតិនេះ ធ្វើ​ការ​តែ​នៅ​លើរឿង​ព្រហ្មទណ្ឌ តែ​ប៉ុណ្ណោះ​ទេ។ ទាក់ទិន​តែ​ទៅ​លើ​រឿង​ច្បាប់​ព្រហ្មទណ្ឌ​អន្តរជាតិ គឺ​ទាក់ទង​ទៅ​នឹង​ឧក្រិដ្ឋកម្ម​អន្តរជាតិ ដែល​បាន​លើកខាង​ឡើង ។ ប៉ុន្ដែតុលាការ​ព្រហ្មទណ្ឌ​អន្តរជាតិ​នេះ មាន​យុត្តាធិការ ឬ​ដែន​អំណាច​ជំនុំជម្រះ​លើ​ឧក្រិដ្ឋកម្ម​បន្ថែម​មួយ​ទៀត គឺ​ឧក្រិដ្ឋកម្ម​ឈ្លានពាន ។ឧទាហរណ៍ទាក់ទង​នឹង​ឧក្រិដ្ឋកម្ម​ឈ្លានពាន​ ​ករណី​ដូច​ជា ការ​វាយ​ប្រហារ​អាគារ​ពាណិជ្ជកម្ម​សហរដ្ឋ​អាមេរិក កាល​ពី​ថ្ងៃ​ទី​១១ ខែ​កញ្ញា ឆ្នាំ​២០០១។ទោះ​ជា​បែប​នេះ​ក្ដីបទឧក្រិដ្ឋកម្មឈ្លានពាននេះ​នៅ​តែ​ជា​ចំណោទ​មិន​ទាន់​កំណត់​ដាច់​ស្រេច​នៅ​ឡើយ ពីព្រោះ​ប្រទេស​ហត្ថលេខី នៃ​តុលាការ​ព្រហ្មទណ្ឌ​អន្តរជាតិ នៅ​តែ​ខ្វែង​មតិ​គ្នា​លើ​និយមន័យនៅ​មិនទាន់​ច្បាស់​ទេ ហើយ​សមាជិក​តុលាការ​ព្រហ្មទណ្ឌ​អន្តរជាតិ​នៅ​កំពុង​កំណត់​លម្អិត​ជាងនេះ ក៏​ប៉ុន្តែ​មិន​ទាន់​ច្បាស់​នោះ​ទេ។ វា​ពិបាក​នឹង​កំណត់ ព្រោះ​មាន​ប្រទេស​មួយ​ចំនួន គាត់​ដាក់​និយមន័យ​​ទូលំទូលាយ ហើយ​ប្រទេស​មួយ​ចំនួន​ទៀត ជា​សមាជិក​នៃ​តុលាការ​ព្រហ្មទណ្ឌ​អន្តរជាតិ គាត់​ដាក់​និយមន័យ​ដូច​ជា​តឹងរ៉ឹង​ជាង។ក៏​ប៉ុន្តែ គេ​ដាក់​ឧក្រិដ្ឋកម្ម​ឈ្លានពាន​និង​ជា​មុន នៅ​ក្នុង​លក្ខន្តិកៈ​ទី​ក្រុង​រ៉ូម ស្ដីពី​តុលាការ​ព្រហ្មទណ្ឌអន្តរជាតិ។ហើយឧក្រិដ្ឋកម្ម​នេះ​មាន​តែ​តុលាការ​ព្រហ្មទណ្ឌ​អន្តរជាតិ​មួយ​គត់ ដែល​គេ​កាត់​ទោស​អ្នក​ប្រព្រឹត្ត​នោះ។ដែលខុសពីតុលាការ​ខ្មែរក្រហម ដែលគេមិន​កាត់​ទោស​អ្នក​ប្រព្រឹត្តបទល្មើស​ឧក្រិដ្ឋកម្ម​ឈ្លានពាននេះ​ទេ។

នៅ​ក្នុង​ច្បាប់​អន្តរជាតិ គំនិត​នៃ​អំពើ​ឈ្លានពាន​នេះ គេ​កំពុង​តែ​ដោះស្រាយ​ដោយ​យឺតៗ ជា​ពិសេស ទាក់ទង​នឹង​សកម្មភាព​យោធា ដែល​ពាក់ព័ន្ធ​នឹង​សហរដ្ឋអាមេរិកដែល​បោះ​ឆ្នោត​ប្រឆាំង​នឹង​ការ​ដាក់​បន្ថែម​បទ​ល្មើស​ឈ្លានពាន បញ្ចូល​ទៅ​ក្នុង​លក្ខន្តិកៈ​ក្រុង​រ៉ូម មាន​ការ​ភ័យ​ខ្លាច​ថា ការ​ដាក់​បន្ថែម​បទ​ឧក្រិដ្ឋ​នេះ នឹង​ដាក់​មេ​បញ្ជាការ​យោធា​របស់​ខ្លួន​ដែល​បំពេញ​ប្រតិបត្តិការ​យោធា នៅ​ប្រទេស​ផ្សេងៗ ឱ្យ​ទទួល​ទោស​នេះ។ ការ​ជំនុំជម្រះ និង​ការ​ដាក់​ទណ្ឌកម្ម​លើ​អ្នក​ប្រព្រឹត្ត​បទ​ឧក្រិដ្ឋ​ឈ្លានពាន អាច​អនុវត្ត​ទៅ​បាន កាល​ណា​រដ្ឋ​ហត្ថលេខី​ទាំង​នោះ ព្រមព្រៀង​គ្នា​លើ​និយមន័យ និង​ធាតុ​ផ្សំ​របស់​ឧក្រិដ្ឋកម្ម​នេះ​រួច។

ប្រទេសកម្ពុជា និងថៃ គឺជាប្រទេសតពីរគត់ក្នុងចំណោមសមាជិកសមាគមអាស៊ាន ដែលបានចុះហត្ថលេខាលើ លក្ខន្តិកៈទីក្រុងរ៉ូម។ហើយកម្ពុជា គឺជាប្រទេសតែមួយគត់ក្នុងអាស៊ាន ដែលបានផ្តល់សច្ចាប័នដល់​លក្ខន្តិកៈ​ក្រុង​រ៉ូម នៃ​តុលាការ​ព្រហ្មទណ្ឌ​អន្តរជាតិ នៅ​ថ្ងៃ​ទី​៧ មករា ឆ្នាំ​២០០២ហើយបានតំកល់លិខិតូបករណ៍នៃការផ្ដល់សច្ចាប័ននេះនៅឯអគ្គលេខាធិការដ្ឋាននៃអង្គការសហប្រជាជាតិ នៅថ្ងៃទី ១១ ខែមេសា ឆ្នាំ២០០២ ។ ការ​ផ្ដល់​សច្ចាប័ន​នេះ គឺ​ប្រទេស​កម្ពុជា​មាន​កាតព្វកិច្ច​គោរព​តាម​គោលការណ៍ ដែល​គ្រប់គ្រង​ដោយ​តុលាការ​ព្រហ្មទណ្ឌ​អន្តរជាតិ ក្នុង​ការ​នាំ​យក​ជន​ទទួល​ខុស​ត្រូវ​បទ​ឧក្រិដ្ឋ ទៅ​ជំនុំជម្រះ​ទោស និង​សហការ​ឱ្យ​បាន​ពេញលេញ​ជា​មួយ​ក្រុម​សមត្ថកិច្ច​របស់​តុលាការ​នេះ។

រហូត​មក​ដល់​ពេល​នេះ មាន​ប្រទេស​ចំនួន​១២១​ហើយ ដែល​ផ្ដល់​សច្ចាប័ន​ដល់​លក្ខន្តិកៈ​ក្រុង​រ៉ូម។នៅថ្ងៃទី០១ ខែកក្កដា ឆ្នាំ ២០០២ លក្ខន្តិកៈសេចក្តីពី តុលាការព្រហ្មទណ្ឌអន្តរជាតិ ដែលមានឈ្មោះថា « លក្ខន្តិកៈទីក្រុងរ៉ូម » បានចូលជាធរមាន នឹងបើកផ្លូវឲ្យតុលាការ ចាប់ផ្តើមអនុវត្តយុត្តាធិការរបស់ខ្លួន ។

1. លក្ខណ:ពិសេសនៃតុលាការ​ព្រហ្មទណ្ឌ​អន្តរជាតិ

តុលាការ​ព្រហ្មទណ្ឌ​អន្តរជាតិ គឺ​មាន​លក្ខណៈ​ខុស​គ្នា​ពី​តុលាការ​យុត្តិធម៌​អន្តរជាតិ ដែល​ហៅ​ថា អាយ.ស៊ី.ជេ (ICJ)។ តុលាការ​យុត្តិធម៌​អន្តរជាតិ អាយ.ស៊ី.ជេ ទទួល​ដោះស្រាយ​ជម្លោះ​រវាង​ប្រទេស និង​ប្រទេស។ ឧទាហរណ៍ ដូច​ជា ករណី​ជម្លោះ​ព្រំដែន​រវាង​កម្ពុជា និង​ថៃ នៅ​តំបន់​ក្បែរ​ប្រាសាទ​ព្រះវិហារ។ ក៏​ប៉ុន្តែ តុលាការ​ព្រហ្មទណ្ឌ​អន្តរជាតិ វិញ មាន​យុត្តាធិការ ឬ​ដែន​អំណាច​ខាង​ផ្លូវ​ច្បាប់ ដោះស្រាយ​តែ​ករណី​ព្រហ្មទណ្ឌ រវាង​ពលរដ្ឋ និង​រដ្ឋ ដែល​កើត​មាន​នៅ​ក្នុង​ប្រទេស​មួយ​ប៉ុណ្ណោះ។

ពលរដ្ឋ​ជា​បុគ្គល ឬ​សមាគម អាច​ប្ដឹង​ទៅ​តុលាការព្រហ្មទណ្ឌ​អន្តរជាតិ ឱ្យ​ចាត់​ការ​រឿង​ក្ដី​ព្រហ្មទណ្ឌ​ទាំង​នេះ​បាន។ហើយតុលាការ​ស្នើសុំ​ឱ្យ​រដ្ឋ​អាជ្ញា​តុលាការ​ព្រហ្មទណ្ឌ​អន្តរជាតិ យក​រឿង​ក្ដី​ណា​មួយ ដើម្បី​ជំនុំ​ជម្រះ ។ តុលាការ​ព្រហ្ម​ទណ្ឌ​អន្តរជាតិ អាយ.ស៊ី.ស៊ី មាន​អំណាច​ស៊ើប​អង្កេត និង​នាំ​ខ្លួន​បុគ្គល​ជន​ផ្ដាច់ការ និង​ឧក្រិដ្ឋជន​ដទៃ​ទៀត ទៅ​ជំនុំជម្រះនិង​កាត់​ឱ្យ​ជាប់​ទោសនៅ​ពេល​ដែល​គេ​ប្រព្រឹត្ត​បទ​ឧក្រិដ្ឋ​សង្គ្រាម បទ​ឧក្រិដ្ឋ​ប្រឆាំង​នឹង​មនុស្ស​ជាតិ អំពើ​ប្រល័យ​ពូជសាសន៍ និង​អំពើ​ឈ្លានពាន ហើយ​មាន​និទ្ទណ្ឌភាព ឬ​រួច​ខ្លួន​ផុត​ពី​យុត្តាធិការ​ជាតិ ទោះ​ការ​ប្រព្រឹត្ត​នេះ​ជា​ផ្នែក​មួយ​របស់​រដ្ឋាភិបាល ឬ​ពាក់ព័ន្ធ​ជាមួយ​រដ្ឋាភិបាល ដែល​កំពុង​កាន់​អំណាច ឬ​នៃ​ក្រុម​ឧទ្ទាម ឬ​ក្រុម​ប៉ុនប៉ង​ផ្លាស់​ប្ដូរ​រដ្ឋាភិបាល​ក៏​ដោយ។

ម្យ៉ាងវិញទៀតតុលាការ​ព្រហ្មទណ្ឌ​អន្តរជាតិនេះអនុវត្ត​យុត្តាធិការ ឬ​ដែន​អំណាច​ដោះស្រាយ​តែ​លើ​ឧក្រិដ្ឋកម្ម​ទាំង​ឡាយ​ណា ដែល​កើត​មាន​បន្ទាប់​ពី​លក្ខន្តិកៈ​ក្រុង​រ៉ូម ចូល​ជា​ធរមាន​ប៉ុណ្ណោះ គឺ​មិន​អនុវត្ត​ថយ​ក្រោយ​ឡើយ។ មិន​ដូច​តុលាការ​ខ្មែរ​ក្រហម ដោះស្រាយ​លើ​ឧក្រិដ្ឋកម្ម ដែល​កើត​មាន​ក្នុង​ចន្លោះ​ពី​ខែ​មេសា ឆ្នាំ​១៩៧៥ ដល់​ខែ​មករា ឆ្នាំ​១៩៧៩ ទេ បើ​ទោះ​ជា​ឧក្រិដ្ឋកម្ម​ដូច​គ្នា​ក៏​ដោយ។

1. សេចក្ដីសន្ដិដ្ឋាន

​តុលាការ​ព្រហ្មទណ្ឌ​អន្តរជាតិមិន​មាន​ពេល​កំណត់​របស់​ខ្លួន​ទេ គឺ​តុលាការ​ព្រហ្មទណ្ឌ​អន្តរជាតិនេះ ​មាន​ជីវិត​ចាប់​ពី​ពេល​គេ​បង្កើត​ជា​រៀង​រហូត ដរាប​ណា​សមាជិក​នៃ​តុលាការ​ គាត់​សម្រេច​នៅ​ក្នុង​សភា​របស់​ខ្លួន​ថា តុលាការ​ព្រហ្មទណ្ឌ​អន្តរជាតិ​ត្រូវ​បិទ ទើប​តុលាការ​ព្រហ្មទណ្ឌ​អន្តរជាតិ​បិទ​តែ​ម្ដង។ ក៏​ប៉ុន្តែ ជា​ករណី​មួយ​មិន​មាន​ភាព​ងាយ​ស្រួល​ទេ ហើយ​យើង​អះអាង​ថា តុលាការ​ព្រហ្មទណ្ឌ​អន្តរជាតិមាន​ជីវិត​ជា​រៀង​រហូត។